પારસીઓની જેમ હિન્દુઓ માટે પણ અગ્નિ એક અતિપવિત્ર તત્ત્વ છે. લગ્ન અગ્નિની સાક્ષીએ થાય છે. મૃત્યુ પછી મૃતકના મોઢા પર નિકટતમ આત્મીય આગ મૂકે છે, પ્રદક્ષિણા કરે છે અને અગ્નિદાહ આપે છે અને આ પૂરી વિધિ અગ્નિસંસ્કાર કહેવાય છે. અગ્નિ અને આગ વિષે કહેવતો છે. એક જાપાનીઝ કહેવત છે : અગ્નિને કાગળના પડીકામાં ન બંધાય ! ગુજરાતી કહેવતો બેશુમાર છે. અગ્નિ આગળથી ઓગળ્યા વિના રહે નહીં. લોકપ્રિય ગુજરાતી કહેવતોમાં આગનો ઉપયોગ થયો છે. આગ લાગે ત્યારે કૂવો ખોદે અથવા આગ વિના ધુમાડો ન હોય જેવી કહેવતો રોજ વપરાતી હોય છે. ચાઇનીઝ કહેવતમાં આ જ ભાવ આવે છે : તરસ લાગે ત્યારે કૂવો ખોદે અને ભૂખ લાગે ત્યારે વાવવા દોડે ! આગ વિષેની કોઈ કહેવત અત્યંત વેધક પણ હોય છે. એક ગુજરાતી કહેવત છે : આગ ખાય એને અંગાર ઓકવા પડે... !